Alteglofsheim

Alteglofsheim, oda wia ma bei dene sogt, Äglassham oda Eglofsheim, is a Gmoa im Landkroas Rengschburg und durt is a de VG Alteglofsheim, des moant, dass Äglassham und Pfokofa (Pfakofen) midanand zammarwan.
Wos muaß ma wissn?
Äglassham is ebba wos 15 km südlich vo Rengschburg, hot üwa 3.200 Eihwohna und besteht aus zwoa separade Fleckan, und zwar Äglassham sejwa und nachad Aumui, des is a Bauanhof mid a boa Heisa aussnumme. Vo durtn kimmt aa as Wassa fia Äglassham und de andern Fleckan, wie z. B. Kefring (Köfering), Dalmassing (Thalmassing) und Hoglstod (Hagelstadt)
Gschicht und wos hoid friara a so gwen is.
Da Flecka sejwa is scho recht oid, ma mechts kam glam, oba wos ma aaf jädn Foi woaß is, dass Äglassham seit iba dausnd Joahr nochweisbar is. Als Egilolfesheim hod ma de kloane Pfarrei scho im 10. Joarhundert kennt, de ejdane Urkunden vo 798, vo dera ma glaubt hod, des waar de easchte urkundliche Erwähnung gwen, hod irchandso a Baazi im 11. Joarhundert sejwa bastlt.
Sicha is aa, dass der Flecka scho vui friara bewohnt gwen saa muaß, waal ned blos im Woid hod ma keltische Hüglgräwa gfuna (de muaß ma a moi gseng hom, des hand gwiß iba 100 Stück !!!), sondern wia Ofang da Achzger Joa des Sportzentrum zwischn Äglassham und Kefring baut worn is, do hod ma kiewlweis Boandl, Keramikscherm und andane Sachan ausgrom. 
Im Woid hoaßt se oiwei no a Fleck "Keltnschanzn".
Da Nam kimmt fei vo de Eglofsheimer, des is a oideigsessns Adlsgschlecht gwen. Schbäder nachad is a anders Gschlecht aaf Äglassham kemma, de hamm se vo Königsfeld gschriem. De hamm aa de oide Burg breckalweis zu am stattlichn Schloß umbaut, do wo etz de Musikakademie drin is. De Barone (Freiherrn) vo Königsfeld hamm se ganz schee gmausert, es hod ned lang braucht, na hanns Reichsgrafn gwen (1685). Da easchte bekannte war da Johann Georg vo Königsfeld, und richtig aufganga is unter seim Buam, des war da Johann Georg II. vo Königsfeld, der hods sogoa bis zum Reichsvizekanzla brocht. 
Da letzte Königsfelda, des war da Christan August, is noch der napoleonischn Zeit gschtorm.
De Königsfelda sann fei in da Äglasshamma Kiach eigrobm, und zwar in ana Gruft, wo ma nimma neikimmt. Schäd a grouße stoanae Dofl in da Kiach erinnert an de Familie Königsfeld.
Ganz seltn gibts in Äglassham a Roggnbia des noch de Königsfelda benannt is, allerdings komma des ned kaffa, des gibts beim Bräu zwoa oda dreimoi schäd gschenkt.
Wia da Napoleon sei Unwesn in Bayern drim hod, is er aa in Äglassham gwen, grod bei da Schlacht vo Eggmui. Olle Heere, de wo se do an Schädl eighaut ham, ham Station in Äglassham gmacht, zeascht de Franzosn, na de Bayern und na de Östreicher. Und am Schluß is nix mehr do gwen, blos a Elend. 
1810, wia da Christian August gschtoam gwen is, hod da Freiherr vo Cetto as Schloß kafft, und a weng schbäda is na endlich de Gmoa Äglassham draus worn. 1835 hod da Fiascht vo Thurn und Taxis as Schloß kafft, und seitdem is laargschtana. Guade hundert Joar schbäda hods Schloß am damalign Pfarrer (Joseph Braun hot se der gschriem, war owa koa Dedektiv !) ghört, und der hods seina Haushälterin üwagem. Nochm Kriag hod ma Flichtling und Kriagsopfa drin eiquartiad. In de siewazga Joar hods na da Freistaat Bayern kafft. Und ehrli, greislich hods ausgschaugt des Schloss. Zum Schtoadabarma ! Na hod ma se durchgrunga und hods endlich wieda renoviad und seid 2000 is wieda ferti. Seitdem is aa de Musikakademie drin.
Wos gibts zum seng in Äglassham ?
Gloane Schmuckstickl in und um Äglassham san de gloana Feidkapein und Marterl, und do gibts an ganzn Hauffa davo, bsonders wenn ma Richtung Moosham owegäht.
Da Buachamoasta und sei Rat.
Buachamoasta is da Heidingsfelder Herbert woarn, und zwar vo da Listn "Freie Wähler - Gleichberechtigung".
Im rat hockan sechse vo da CSU/Parteifreie Wähler drinnad, nachad oana vo da SPD, sieme vo da Listn "Freie Wähler - Gleichberechtigung" und drei vo de "Bürger für Alteglofsheim".
Do is epps lous.
Bauerntheater.
Wenn Äglassham an Stoaberger Bernhard und de Schmidbauer Evi ned hättn, nachad gabs des Bauerntheater gwiß net. Mit vui Liab und Hirnschmoiz hamm se a ganze Blosn zammgrafft und echt scheena Stickal eistudiad, wie zum Beispui "Umdraaht" oda an "Pfennigfuchser" vom Landstorfer Beda. Des lafft no bis in April 2013 eine, und oschaugn kommas in Kefring in da "Post".
Faschingszug.
Am Faschingssunnda gähts richtig auf in Äglassham, do lassns ses kracha. Mit Faschingsumzuch und Faschingsdreim lassns richtig de Fetzn fliagn.
Maibaumaufstelln.
Aa in Äglassham werd a jeds Joar a Maibaam aafgstellt. So wia ses ghert in Tracht werd da Baam zur Feiaweah hidrong und ddann mit Schern aufgstellt. A zinfttiche Blosmusi gheart do dazua, genauaso wia a gscheids Bier und Wirschtl vom Grill.
Südafrikalauf.
Nochm Fruajoar gibts a jeds Joa an Crosslauf, der se in Äglassham fei Südafrikalauf hoaßt. Der Lauf is fia de Zamperl und Kinder 2 km (Kinderlauf) und fia de Steckerlziaga (Nordic Walking) 5 km und 10 km und gäht vom Festplatz (gengibam Cafe Waldblick, etz is da Hardev) iba Schotter- und Woidwegerl nach Neueglofsheim umme bis zur Wolfgangseichn. De Streck iwa 5 km geht nochm höchstn Punkt vo Äglassham (Oachlberg) links owe ins Ziel, daweil de andan Streckn üwa 10 km üwa de "Greane Wies" bis zum "Rochus" glei bei da Fuchzehna (B15) und am Schützenring vabei zum Ziel kemma. Wer midlaffa wui, muaß an Obolos in Huat schmeissn und des gsammlte Buiva gähtt nachad an de AIDS-Stiftung in Südafrika.
d’Eglofshamer Volksfest.
Seit 2007 gibts am Festblotz a Voiksfestal, ausgricht werds vom Heimatvarein "D’Eglofshamer". De woin hoid de Hoamatvabundnheid und de Tradition herzoagn. Im Turnus vo zwoa Joa gibts des Festl. Neiadings danns sogoa Schuaplattln.
Christkindlmoakt.
Den hamms aa, owa blos am easchtn Samstoch im Dezember.
Druckane Zahln und Amtliches.
Knappe 40 Bauernhöf gibts no in Äglassham, Tendenz leider fallend. Rund 600 Hektar Ackerflächs wern bewirtschaft, rund 20 Hektar liegn brach oda sann Wiesn.
De im Ort ansässign Unternehmen hamm rund 200 Arbatsplätz, zwoa Loahmgruam gibts aa no.
Straß und Bahn.
Da Flecka liegt direkt an da Fuchzehna (B15), de Straß gäht durchn Ort und daalt nan, aaf da oana Seitn had de mehran Heisa, aaf da andan as Gewerbegebiet und a kloane Siedlung. 
Wennst aafd Autob ahn wuist, na fahrst entweder des Gfrett iba Gebelkofen und Woikaring zur A93 umme, oda fahrst glei iba de neie Fuchzehner (B15n) noch Saalhaupt umme, na sparst da de Rumplarei durch des enge Straßlzeich.
Mitm RVV is Äglassham guat ans Busnetz vo Rengschbuach obundn, olle Dammsleng fahrt oana ind Stod.
Wennst mitm Zuch fahrn mägst, da konnst vo Kefring oda vo Hoglstod aus mit da Bummlbahn oda vo Eggmui aus mitm Eilzug fahrn.
Scho gwißt ?
Musikakademie.
Im Schloß is seit 2000 de Musikakademie, vo dene gibts insgsamt drei in Bayern, und zwar no in Marktoberdorf und in Hammelburg.
Spoat und Vareine.
Gemm duads an TSV Alteglofsheim, bei dene konnst ois megliche macha, nachad an Schitzenvarein, der schreibt se "Edelweiß 1878 e.V.", und an "JFG Blau Weiß Oberpfalz Süd 07", bei dene ko ma bloß Fuasball spuin. JFG hoaßtt se ausgschriem Junioren-Förder-Gemeinschaft und de hamm oisse vo D- bis A-Jugend. De Fuaßballer sann vom TSV und vom SSV Kefring.
Sprochliche und sonstige Besonderheidn.
De oidn Äglasshammara dakennst dodro, dass bei dene oft koa AU als Laut gibt, sondern do werd a OU draus. Also hoaßt se a Baam bei dene BOUM, de Farb braun hoaßt se BROUN und so weida.